##### Hallgatói Juttatások

A Debreceni Egyetem Szenátusa az Egyetem Hallgatói Önkormányzatával egyetértésben a nemzeti felsőoktatásról szóló 2011. évi CCIV. törvény 12. § (2) bekezdésének eb) pontjában, valamint 2. számú mellékletének II.3.d) pontjában, a felsőoktatásról szóló 2005. évi CXXXIX. törvény egyes rendelkezéseinek végrehajtásáról szóló 79/2006. (IV. 5.) Kormányrendeletben, a nemzeti felsőoktatásról szóló 2011. évi CCIV. törvény végrehajtásához szükséges egyes rendelkezésekről szóló 248/2012. (VIII.31.) Kormány-rendeletben, továbbá a felsőoktatási hallgatók juttatásairól és az általuk fizetendő egyes térítésekről szóló 51/2007. (III. 26.) Kormányrendeletben kapott felhatalmazás alapján – a szomszédos államokban élő magyarokról szóló 2001. évi LXII. törvény rendelkezései-re figyelemmel – a hallgatók részére nyújtható támogatások és az általuk fizetendő díjak és térítések szabályait részletesen határozza meg a Hallgatói Térítési és Juttatási Szabályzatában. A szabályzat szerint a következő juttatásokat kaphatják meg a hallgatók:

**I. Teljesítmény alapján adható juttatások**

1. **Tanulmányi ösztöndíj**

A tanulmányi ösztöndíjat az előző félévi tanulmányi eredmény alapján lehet elnyerni. Elsőéves alap- és mesterképzési hallgatók a képzés második félévétől kezdve kaphatnak tanulmányi ösztöndíjat. Az egyetem hallgatóira egységes ösztöndíjrendszer vonatkozik, amelynek lényege, hogy nem a tanulmányi átlag, hanem matematikai képlet határozza meg az ösztöndíjak pontos összegét. A rendszer lényege, hogy csak az egymással ténylegesen összehasonlítható teljesítményű hallgatókat sorolják egy kategóriába, és az így létrejött csoportok nem használják fel egymás állami támogatását.

*A tanulmányi ösztöndíj kiszámítása:*

* egy adott szak/évfolyam/csoport hallgatóinak átlagait csökkenő sorrendbe rendezik
* a hallgatókat e sorrend alapján 4 sávba sorolják úgy, hogy az egyes sávokba sorrendben a hallgatók 5-10-10-10 %-a tartozzon; így a hallgatók 35%-a részesül tanulmányi ösztöndíjban; ugyanakkor adott ösztöndíjösszeg félévenként más-más átlagokhoz tartozhat
* a két- vagy többszakos hallgatókat mindegyik szakjukon besorolják, majd, ha az ösztöndíjösszegek különbözőek, azokat átlagolják

|  |  |  |  |
| --- | --- | --- | --- |
| I. | II. | III. | IV. |
| 28.000.- | 20.000.- | 14.000.- | 10.000.- |

Az ösztöndíj-kategóriák:

**2. Kiemelt tanulmányi ösztöndíj**

A kiemelkedő szakmai, tudományos teljesítményért járó ösztöndíjat pályázati úton azok kaphatják meg, akik méltók lennének akár a köztársasági ösztöndíjra is, de abban a keret szűkössége miatt már nem részesülhettek. Ezt az ösztöndíjat legfeljebb a hallgatók 10 %-a kaphatja meg, az odaítélés részletes szabályait a kar határozza meg. Egyszeri összege max. 50.000 Ft.

**3. Mesterképzési szakmai ösztöndíj**

A mesterképzés első évfolyam első félévére beiratkozott, aktív hallgatói jogviszonnyal rendelkező, államilag támogatott, teljes idejű képzésben részt vevő hallgatók mesterképzési szakmai ösztöndíjban részesülhetnek. Az ösztöndíjban a karok mesterképzés első évfolyam első félévére beiratkozott hallgatóinak legfeljebb 50 %-a részesülhet. Az ösztöndíj a hallgató által a Kari Tanulmányi Bizottsághoz benyújtott pályázat alapján egyszeri alkalommal folyósítható juttatás. Az ösztöndíjra azon hallgatók pályázhatnak, akik a mesterképzés első félévében legalább 20 felvett kredittel rendelkeznek, a mesterképzésre felvételi jogalapot jelentő előző képzés során leg-alább 3,00 összesített korrigált kreditindexet értek el, továbbá az alapképzési oklevelük legalább jó minősítésű.

Az ösztöndíj odaítélésének, illetve esetleges visszavonásának eljárási rendjét a karok határozzák meg. Az elbírálás során első helyen az alapképzésben nyújtott teljesítményt (összesített korrigált kreditindex), második helyen az alapképzési oklevél minősítését, harmadik helyen a mesterképzés első félévében felvett kreditek számát kell figyelembe venni. A pályázatok elbírálásánál előnyt jelent, ha a hallgató több nyelvvizsgával rendelkezik. Az ösztöndíj mértéke 15.000 – 30000 Ft.

**4. Kiemelt sport ösztöndíj**

A nemzetközi, országos, illetve regionális szinten elért kiemelkedő sportteljesítményért a rektor által kiírt pályázat alapján sportösztöndíj adományozható. A pályázatot minden félév elején írják ki, a támogatást egy félévre lehet elnyerni. Az ösztöndíjat költségtérítéses hallgatók is igényelhetik. A sportösztöndíj havi összege kategóriától függően 5.000 – 25.000 Ft/hó.

**5. Kiemelt művészeti ösztöndíj**

A kiemelkedő művészeti teljesítményt nyújtó hallgatók a rektor által kiírt pályázat alapján művészeti ösztöndíjban részesülhetnek. A pályázatot minden félév elején írják ki, a támogatást egy félévre lehet elnyerni. Az ösztöndíjat költségtérítéses hallgatók is igényelhetik. A művészeti ösztöndíj havi összege kategóriától függően 5.000 – 25.000 Ft/hó.

**6. Kiemelt rektori ösztöndíj**

Azok a hallgatók, akik a Debreceni Egyetem érdekében olyan kiváló tevékenységet fejtenek, amely növeli az egyetem hírnevét, tekintélyét, és tanulmányi eredményük legalább 4,00, a rektor által kiírt pályázat alapján rektori ösztöndíjban részesülhetnek Az ösztöndíjat költségtérítéses hallgatók is igényelhetik. Az ösztöndíjat eseti jelleggel hirdetik meg, egy félévre lehet elnyerni, havi összegét a rektor határozza meg.

**7. Szakmai utak, gyakorlatok támogatása**

A szakmai utakat, gyakorlatokata karok döntése alapján támogatják. Az Erasmus ösztöndíjjal valamelyik európai egyetemen tanulmányokat folytató magyar hallgatókat pályázat alapján a karok külön támogatásban részesíthetik.

**8. Szakmai gyakorlati ösztöndíj**

A szakmai gyakorlati ösztöndíj a képzési és kimeneti követelményben meghatározott legfeljebb féléves összefüggő gyakorlaton részt vevő hallgatónak, pályázat alapján, legfeljebb egy tanulmányi félévre adható juttatás. A szakmai gyakorlati ösztöndíjban az a hallgató részesülhet, aki a szakmai gyakorlatot a képzés székhelyétől eltérő helyen teljesíti, és e helyen nem részesül kollégiumi ellátásban, valamint a szakmai gyakorlat végzésének helye és az állandó lakóhely közötti távolság legalább 1 km.

Az ösztöndíj odaítélésének feltételeit, mértékét, az odaítélés, az esetleges visszavonás eljárási rendjét a karok határozzák meg. A szakmai gyakorlati ösztöndíj összege a hallgatói normatíva éves összegének 10 %-át (11900 Ft) nem haladhatja meg.

**9. Köztársasági ösztöndíj**

A kiemelkedő szakmai, tudományos teljesítményért járó köztársasági ösztöndíjat az egyetem javaslata alapján az oktatási és kulturális miniszter adományozza. Az ösztöndíjat pályázati úton egy tanévre lehet elnyerni, legfeljebb a hallgatók 0,8 %-a kaphatja meg, a pályázók rangsorolásának részletes szabályait a kar határozza meg. A köztársasági ösztöndíj mindenkori összegét a Magyarország költségvetési törvényében állapítják meg, amely jelenleg 34.000 Ft/hó.

**10. Tehetséggondozási ösztöndíj**

A kiemelkedő szakmai, tudományos teljesítményt nyújtó hallgatók bekerülhetnek a Debreceni Egyetem Tehetséggondozási Programjába, amelynek tagjaként tutorális oktatásban, további szakképzésben részesülnek, felkészülhetnek a tudományos életpályára. A programban kiváló teljesítményt nyújtó hallgatók a programtanács döntése alapján ösztöndíjban részesülhetnek.

Az ösztöndíjat első alkalommal a 2009/2010-es tanévben ítélték oda a hallgatóknak.

**II. Szociális rászorultság alapján adható juttatások**

**11. Szociális ösztöndíj**

A szociális ösztöndíjat az Egyetemi Kollégiumi Felvételi és Szociális Bizottság (KFSZB) ítéli meg a rászorulóknak. A szociálisösztöndíj-kérelmeket a kollégiumi felvételi eljárással egyszerre, azonos űrlapon, azonos igazolások benyújtásával lehet leadni. A kérelmeket az egyetemre frissen felvett elsőéveseknek az egyetemi felvételt követően, augusztus közepén kell leadniuk. A szociálisösztöndíj-kérelmek elbírálása egyetemi szinten egységes, a kollégiumi felvételivel azonos pontrendszer alapján történik, mivel a hallgatók szociális helyzete nem függ attól, melyik karon tanulnak.

A hallgatói juttatásokról és térítésekről szóló kormányrendelet alapján – amennyiben elérik a bírálóbizottság által meghatározott minimális ponthatárt – kiemelt összegű rendszeres szociális ösztöndíjra jogosultak az alábbi csoportokba tartozó, hátrányos helyzetű hallgatók:

1. A rendszeres szociális ösztöndíj havi összege az éves hallgatói normatíva 20%-a (23.800 Ft), amennyiben a hallgató eléri a bírálóbizottság által meghatározott minimális ponthatárt és

• fogyatékossággal élő vagy egészségi állapota miatt rászorult, vagy

• halmozottan hátrányos helyzetű (hátrányos helyzetű és szülei legfeljebb a 8 általános iskolai osztályt végezték el), vagy

• nagycsaládos (legalább két eltartott, tanuló testvére van), vagy

• családfenntartó (saját gyermeke van), vagy

• árva.

2. A rendszeres szociális ösztöndíj havi összege az éves hallgatói normatíva 10%-a (11.900 Ft), amennyiben a hallgató eléri a bírálóbizottság által meghatározott minimális ponthatárt és

• hátrányos helyzetű (családi körülményei, szociális helyzete miatt a jegyző védelembe vette, illetve akinek rendszeres gyermekvédelmi kedvezményre való jogosultságát megállapította), vagy

• gyámsága nagykorúsága miatt szűnt meg, vagy

• félárva.

Azoknak a rászoruló hallgatóknak, akik nem tartoznak a fenti csoportok egyikébe sem, és elérik a bírálóbizottság által meghatározott minimális ponthatárt, a rendszeres szociális ösztöndíj legkisebb összege 6.000 Ft/hó.

A szociális rászorultság elbírálásának legfontosabb szempontjai:

* családszerkezet – az egy háztartásban élő eltartók és eltartottak száma, illetve hogy az eltartók teljes vagy csökkentett keresetűek (munkanélküli, nyugdíjas stb.)
* jövedelem – a családba az egy főre eső éves bruttó jövedelem nagysága
* távolság – az állandó lakóhely távolsága a képzés helyétől
* egészségi állapot – az eltartók, a pályázó vagy a pályázó testvérének súlyos betegsége

**12. Erasmus ösztöndíjas hallgatók szociális támogatása**

Az Erasmus ösztöndíjjal kiutazó magyar hallgatók, magyarországi állandó lakóhelyüktől függetlenül, ösztöndíjuk időtartamában bizottsági döntés alapján rendszeres szociális ösztöndíjban részesülhetnek, melynek összege 6.000 Ft/hó volt.

**13. „Bursa Hungarica” Felsőoktatási Önkormányzati ösztöndíj**

A „Bursa Hungarica” Felsőoktatási Önkormányzati Ösztöndíjat a települési önkormányzatok ítélnek oda a legjobban rászoruló, területükön állandó lakóhellyel rendelkező hallgatóknak. Ezt a támogatást a megyei önkormányzatok kiegészíthetik. Az állam a települési és megyei önkormányzati támogatást megduplázza, de ha az önkormányzatok több mint 5.000 Ft**-**ot ítéltek oda a hallgatóknak, akkor is legfeljebb 5.000 Ft-tal egészíti ki. A Bursa ösztöndíjat már a végzős középiskolások is igényelhetik. A Bursa Hungarica ösztöndíj átlagos összege: 2.000–11.000 Ft/hó

**14. Egyszeri szociális ösztöndíj**

A rendkívüli (egyszeri) szociális ösztöndíjat a KFSZB ítéli meg a félév során bármikor beadható pályázat alapján házasságkötés, saját gyermek születése vagy szülő elhunyta esetén, illetve más, rendkívüli méltányosságot érdemlő esetekben. A pályázat feltétele, hogy a rendkvüli esemény fél éven belül történjen. A támogatások összege 50.000 Ft.

**15. Egyszeri alaptámogatás**

Azok az elsőéves hallgatók, akik szociális helyzetük alapján a rendszeres szociális ösztöndíjnál felsorolt kiemelt csoportok valamelyikébe tartoznak, és elérik a bírálóbizottság által a rendszeres szociális ösztöndíjra való jogosultsághoz meghatározott minimális ponthatárt, tanulmányaik első félévében a kormányrendelet szerint jogosultak az egyszeri alaptámogatásra, melynek összege alapképzés és osztatlan képzés esetén az éves hallgatói normatíva 50%-a (59.500 Ft), mesterképzés esetén az éves hallgatói normatíva 75%-a (89.250 Ft).